Aranondo

Aranondoa (Prunus domestica) Rosaceae familiako fruta-arbola da. Zurtoin zuzena dauka, azal leuna eta adaburu globularra. Loreak goiztiarrak dira eta bakarka edo binaka hazten dira. Fruituak aranak dira.

Prunus terminoa latinetik dator, eta basaranaren izena da; domestica terminoak "etxekoa" esan nahi du.

 Ezaugarriak 

Hosto erorkorreko fruta-arbola da, eta 10 m garai izan daiteke.
Adaburu zabala eta irregularra du.

 Zurtoina – Azala 

Aranondoaren zurtoina zuzena eta estua da, eta azala leuna eta marroia.
Kimu gazteak berdeak eta pubeszenteak dira; adar helduak, berriz, arreak eta leunak -arantzatsuak, batzuetan-.

 Hostoak 

Aranondoak hosto obalatu eta meheki horzdunak ditu.

 Loreak 
Zuri-berdexkak dira loreak, eta multzo txikitan sortzen dira, hostoak baino lehenago.

 Fruituak 

Fruitua -drupa erakoa- arana da: biribildua edo luzanga, eta horia, gorria, purpura edo berdea izan daiteke.

 Habitata 

Jatorriz Kaukasokoa dela uste dute adituek, baina, antzinatik, fruta-arbola modura kultibatzen da herrialde askotan.

 Erabilera 

Aranak fresko, siku, konfitatu edo marmeladan kontsumitzen dira.
Aranondoaren mamia laxantea da.

 Erreferentziak 

 Artikulu honen edukiaren zati bat Botanika.wikispaces.com webgunetik hartu da, CC BY-SA 3.0 lizentziapean.

Kategoria:Prunus
Kategoria:Fruitu arbolak
Kategoria:Lineok deskribatutako taxonak
Kategoria:1753. urtean deskribatutako landareak
Kategoria:Sendabelarrak